b'\n_START_ARTICLE_\nBorger A. Lenth\n_START_SECTION_\nUtdannelse\n_START_PARAGRAPH_\nLenth tok examen artium i 1956 og ble cand.jur. ved Universitetet i Oslo i 1962. Han studerte internasjonal skatte- og selskapsrett ved London School of Economics 1964 til 1965. Fra 1967 til 1968 studerte han Business Administration ved IMEDE i Lausanne. Etter noen \xc3\xa5r i arbeidslivet tok han en MBA ved Harvard Business School i USA i 1987.\n_START_SECTION_\nStillinger\n_START_PARAGRAPH_\nDa han var ferdig med sin juridiske utdannelse, var Lenth dommerfullmektig f\xc3\xb8r han fortsatte studiene. I 1968 begynte han i Den norske Creditbank som kontorsjef. Her steg han raskt i gradene og ble stedfortredende administrerende direkt\xc3\xb8r for banksjef Johan Melander i 1980. Da hadde han hatt permisjon fra 1974 til 1976 for \xc3\xa5 arbeide som sjef for Zambias utviklingsbank. I 1982 ble han toppsjef i NORAD og bygget fra 1984 opp Departementet for utviklingshjelp. I 1987 ble han administrerende direkt\xc3\xb8r i Eksportfinans og i 1991 ble han konsernsjef i Kreditkassen, bare to m\xc3\xa5neder f\xc3\xb8r bankkrisen satte inn for fullt og banken tapte all egenkapital. Dette f\xc3\xb8rte til en statlig redningsaksjon, de gamle eierne tapte alle verdiene og Lenth fikk jobben med \xc3\xa5 bygge banken opp igjen._NEWLINE_I 1998 ble han partner i Advokatfirmaet Hjort DA med forretningsjus som spesiale.'